സുനന്ദ കേസ്: തരൂര് അഗ്നിപരീക്ഷ നേരിട്ടത് രണ്ടു ലോക്സഭാ തെരഞ്ഞെടുപ്പുകളില് തിരുവനന്തപുരം: ഭാര്യ സുനന്ദ പുഷ്കറിന്റെ ദുരൂഹ മരണവുമായി ബന്ധപ്പെട്ടു ശശി തരൂര് അഗ്നിപരീക്ഷ നേരിട്ടതു രണ്ടു ലോക്സഭാ തെരഞ്ഞെടുപ്പുകളില്. രണ്ടു തെരഞ്ഞെടുപ്പുകളിലും തരൂരിനെ തിരുവനന്തപുരം ജനത കൈവിട്ടില്ലെങ്കിലും സുനന്ദയുടെ മരണത്തിനു തൊട്ടു പിന്നാലെയെത്തിയ 2014ലെ ലോക്സഭാ തെരഞ്ഞെടുപ്പില് രാഷ്ട്രീയ എതിരാളികള് ദുരൂഹ മരണം പ്രചാരണായുധമാക്കിയത് തരൂരിനൊപ്പം യുഡിഎഫിനും കനത്ത വെല്ലുവിളിയാണുണ്ടാക്കിയത്. 2009ലെ ആദ്യ മത്സരത്തില് ഒരു ലക്ഷത്തോളം വോട്ടിനു തിരുവനന്തപുരം മണ്ഡലത്തില് വിജയിച്ച ശശി തരൂര് 2014ല് 15,470 വോട്ടിന്റെ ഭൂരിപക്ഷത്തില് കടന്നു കൂടുകയായിരുന്നു. ബിജെപിയിലെ ഒ. രാജഗോപാലാണു രണ്ടാമതെത്തിയത്.വിശ്വപൗരന് എന്ന ലേബലുമായി 2009ല് തിരുവനന്തപുരം ലോക്സഭാ മണ്ഡലത്തില് മത്സരിക്കാനെത്തിയ ശശിതരൂര് 99,998 വോട്ടിനാണ് സിപിഐയിലെ പി. രാമചന്ദ്രന്നായരെ പരാജയപ്പെടുത്തിയത്. പിന്നീട് മന്മോഹന് സിംഗ് മന്ത്രിസഭയില് അംഗമായി. തരൂര് കേന്ദ്രമന്ത്രിയായിരിക്കയാണ് 2014 ജനുവരി 17നു ഡല്ഹിയിലെ പഞ്ചനക്ഷത്ര ഹോട്ടലില് ഭാര്യ സുനന്ദ പുഷ്കറിനെ മരിച്ച നിലയില് കണ്ടെത്തിയത്. ഇതേവര്ഷം ഏപ്രിലില് നടന്ന ലോക്സഭാ തെരഞ്ഞെടുപ്പില് സുനന്ദ പുഷ്കറിന്റെ മരണം ഇടതുമുന്നണിയും ബിജെപിയും പ്രചാരണായുധമാക്കി. ഒരു പരിധിവരെയുള്ള യുഡിഎഫിന്റെ സംഘടിത പ്രതിരോധത്തിനൊപ്പം ശശി തരൂരിന്റെ വ്യക്തിപ്രഭാവം കൂടി തുണച്ചപ്പോള്, നേരിയ ഭൂരിപക്ഷത്തിനു തിരുവനന്തപുരത്തു കടന്നുകൂടാനായി. 2014 ല് യുഡിഎഫ് സ്ഥാനാര്ഥിയായ ശശി തരൂര് 2.97,806 വോട്ട് നേടിയപ്പോള്, ബിജെപിയിലെ ഒ. രാജഗോപാലിന് 2,82,336 വോട്ടാണ് ലഭിച്ചത്. ഇടതു സ്ഥാനാര്ഥിയായ ബെന്നറ്റ് ഏബ്രാഹാം 2,48,941 വോട്ട് നേടി മൂന്നാമനായി. എന്നാല്, സുനന്ദ പുഷ്കറിന്റെ ദുരൂഹ മരണവുമായി ബന്ധപ്പെട്ട വേട്ടയാടല് പലതലത്തില് തുടര്ന്നു. ദേശീയതലത്തിലും കോണ്ഗ്രസിനെതിരേയുള്ള പ്രചാരണായുധമായി വിഷയം ബിജെപി ഉപയോഗിച്ചു. രാഷ്ട്രീയമായും വ്യക്തിപരമായും തരൂരിന് ഇത് ഏറെ നഷ്ടങ്ങള്ക്കും ഇടയാക്കി. കേസ് ഒതുക്കുന്നതിനു തരൂര് കോണ്ഗ്രസ് വിട്ടു ബിജെപിയിലേക്കു ചേക്കേറുമെന്ന വ്യാജ പ്രചാരണവും ശക്തമായിരുന്നു. എന്നാല്, ഇതിനെല്ലാം തെരഞ്ഞെടുപ്പു പോരാട്ട വേദിയിലാണു തരൂര് രാഷ്ട്രീയമായ മറുപടി നല്കിയത്. ഒപ്പം നിയമപ്പോരാട്ടവും തുടര്ന്നു. കഴിഞ്ഞ തെരഞ്ഞെടുപ്പില് സുനന്ദയുടെ മരണം പ്രചാരണ വിഷയമാക്കാന് പലതലത്തില് ശ്രമമുണ്ടായെങ്കിലും കാര്യമായ പ്രതികരണമുണ്ടായില്ല. 2019ലെ ലോക്സഭാ തെരഞ്ഞെടുപ്പില് ശശിതരൂര് തന്റെ ഭൂരിപക്ഷം തിരിച്ചു പിടിച്ചു. ബിജെപിയിലെ കുമ്മനം രാജശേഖരനെ 99,989 വോട്ടുകളുടെ ഭൂരിപക്ഷത്തിനാണ് കഴിഞ്ഞ തെരഞ്ഞെടുപ്പില് യുഡിഎഫ് സ്ഥാനാര്ഥിയായി മത്സരിച്ച തരൂര് പരാജയപ്പെടുത്തിയത്. കഴിഞ്ഞ തവണയും സിപിഐയുടെ ഇടതു സ്ഥാനാര്ഥി സി. ദിവാകരന് മൂന്നാം സ്ഥാനത്തായിരുന്നു. കെ. ഇന്ദ്രജിത്ത്